
Text rozhodnutia
Súd: Krajský súd Košice Spisová značka: 2Co/4/2017 Identifikačné číslo súdneho spisu: 7110209651 Dátum vydania rozhodnutia: 30. 11. 2017 Meno a priezvisko sudcu, VSÚ: JUDr. Ľuboš Kunay ECLI: ECLI:SK:KSKE:2017:7110209651.2 Rozhodnutie Krajský súd v Košiciach v senáte zloženom z predsedu senátu JUDr. Ľuboša Kunaya a sudkýň JUDr. Andrey Galdunovej a JUDr. Anny Slovinskej v spore žalobcu Ministerstvo vnútra Slovenskej republiky IČO:00151866 proti žalovanému W. A., nar. XX.X.XXXX, bytom P. XX, 040 13 Košice, zastúpenému JUDr. Pavlom Kissom, advokátom, so sídlom advokátskej kancelárie Štúrova 20, 040 01 Košice, o zaplatenie 696,55 € s príslušenstvom, o odvolaní žalovaného proti rozsudku č.k. 36C/187/2010-158 z 11.4.2016 Okresného súdu Košice I r o z h o d o l : P o t v r d z u j e rozsudok. Stranám sporu n e p r i z n á v a nárok na náhradu trov odvolacieho konania. o d ô v o d n e n i e : 1.Okresný súd Košice I rozsudkom č.k. 36C/187/2010-158 z 11.4.2016 uložil žalovanému povinnosť zaplatiť žalobcovi sumu 696,55 € s 9% ročným úrokom z omeškania zo sumy 696,55 € od 4.9.2009 do zaplatenia, do troch dní od právoplatnosti rozsudku a žalovanému náhradu trov konania nepriznal. Rozhodol tak o žalobe, ktorou žalobca žiadal, aby súd zaviazal žalovaného k povinnosti zaplatiť mu 696,55 € s úrokom z omeškania 9% ročne od 4.9.2009 do zaplatenia . Nárok odôvodňoval tým , že mu žalovaný spôsobil škodu vzniknutú vyplatením finančných náhrad príslušníkovi policajného zboru W.. V. C. za služobný úraz, ktorý utrpel v dôsledku protiprávneho konania žalovaného. K škodovej udalosti došlo dňa 20.8.2008 okolo 10:10 hod. v byte na ulici Aténskej č. 17 v Košiciach, W.. V. C. bol spoločne s N.. W. X. vyslaný na vykonanie služobného zákroku a pri spacifikovávaní žalovaného, tento zatlačil opätkom svojej topánky na pravej nohe do oblasti členka ľavej nohy W.. V. C., ktorý v dôsledku tohto utrpel zranenie chrbta ľavej nohy a bolo mu diagnostikované pohmoždenie chrbta ľavej nohy s dočasnou neschopnosťou na výkon štátnej služby od 20.8.2008 do 29.8.2008. Vo veci bolo začaté trestné stíhanie a vznesené voči žalovanému a jeho bratovi Q. A. obvinenie za zločin útoku na verejného činiteľa, následne 13.1.2009 bola podaná obžaloba. Zranenie poškodeného príslušníka PZ bolo prešetrené ako škodová udalosť a po riadnom prešetrení a zdokumentovaní riaditeľ Krajského riaditeľstva PZ v Košiciach ako orgán oprávnený podľa ust. § 81 ods. 1 písm. a) zákona č. 328/2002 Z.z. o sociálnom zabezpečení policajtov a vojakov rozhodnutím zo dňa 13.3.2009 priznal poškodenému bolestné vo výške 401,65 € a za dočasnú neschopnosť poškodeného na výkon štátnej služby mu služobný úrad vyplatil náhradu za služobný plat v celkovej výške 294,90 €. Žalobca vyzval žalovaného na úhradu dlžnej sumy listom zo dňa 14.8.2008, ktorý si žalovaný prevzal dňa 19.8.2009, avšak dlžnú sumu neuhradil. Žalobca svoj nárok odvodzuje od ust. § 114 ods. 5 zákona č. 328/2002 Z.z.. Súd prvej inštancie zohľadnil aj stanovisko žalovaného, ktorý mal za to, že rozhodnutie o priznaní náhrady za bolesť bolo vydané iba na základe tvrdení poškodeného a W.. C. nijakým hodnoverným dôkazom v konaní o priznaní bolestného nepreukázal, že zranenie skutočne utrpel pri zákroku v byte a že mu ho spôsobil žalovaný. Poukázal na rozsudok Okresného súdu Košice I sp.zn. 5T 4/2009 zo dňa 9.3.2010 v spojení s rozhodnutím Krajského súdu v Košiciach sp.zn. 7To/43/2010 zo dňa 3.5.2010, ktorým bol oslobodený v celom rozsahu spod obžaloby a navrhol, aby súd žalobu zamietol. Súd prvej inštancie vec právne posúdil podľa § 114 ods. 5 zákona č. 328/2002 Z.z. o sociálnom zabezpečení policajtov a vojakov spolu s § 415, § 420 ods. 1,3, § 442 ods. 1 a § 444 OZ a § 9 ods. 1,2,3, § 12 ods. 1,2, § 50 ods. 1 písm. c/, ods. 3,4, § 52 ods. 1 zákona č. 171/1993 Zb. o policajnom zbore . v odôvodnení rozhodnutia poukázal na všeobecnú prevenčnú povinnosť každého účastníka občianskoprávnych vzťahov predchádzať škodám a na všeobecné podmienky zodpovednosti, kde predpokladom vzniku každej občianskoprávnej zodpovednosti sú 1/ protiprávny úkon , 2. spôsobenie škody a 3. príčinná súvislosť medzi protiprávnym úkonom a škodou s tým, že v niektorých prípadoch sa vyžaduje aj zavinenie. V nadväznosti na uvedené ozrejmil v čom vo všeobecnosti spočíva protiprávnosť úkonu a z čoho môže vzniknúť občianskoprávna zodpovednosť ( z porušenia zmluvných alebo iných záväzkových povinností, povinností uložených zákonom). Poukázal na vymedzenie pojmu zavinenie, formy zavinenia a ich význam pri určení miery účasti na spoločnej zodpovednosti, ako aj pri určení rozsahu zodpovednosti a možnosti použitia právo moderácie. Z vykonaného dokazovania v predmetnej veci vyplynulo, že dňa 20.8.2008 v čase okolo 10:10 hod. bol W.. V. C. spoločne s N.. W. X. vyslaný stálou službou Obvodného oddelenia PZ Košice - Ťahanovce na vykonanie služobného zákroku do bytu č. 27 na ulici P. č. XX v K., kde malo dochádzať pri riešení majetkových sporov k protiprávnemu konaniu. Po príchode na miesto spoločne s ďalšou hliadkou OO PZ v zložení N.. A.. B. B. a N.. W. Q. pristúpili k vykonaniu služobného zákroku a po neúspešnom vysvetlení účastníkom sporu, že predmetné majetkové spory o byt rieši príslušný súd, brat žalovaného - Q. A. vyhlásil, že si spor vyrieši po svojom a drevenou palicou napadol N.. B. B.. Tomuto útoku sa ostatní členovia hliadky OOPZ snažili zabrániť a počas snahy priložiť agresívnemu útočníkovi putá, tam prítomný žalovaný taktiež zaútočil na N.. B. B., následne W.. V. C. spoločne s nstržm. W. X. po márnej výzve na upustenie protiprávneho konania, sa snažili nasadiť putá útočiacemu žalovanému( ktorý sa hodil na gauč a skryl ruky pod svoje telo) a pri vyťahovaní jeho pravej ruky za účelom nasadenia pút, žalovaný v snahe zhodiť zo svojho chrbta W.. V. C. a zabrániť tak nasadeniu pút, zatlačil opätkom topánky obutej na jeho pravej nohe do oblasti členka ľavej nohy W.. V. C., ktorý v dôsledku toho utrpel zranenie chrbta ľavej nohy, ktoré zranenie bolo diagnostikované ako pohmoždenie chrbta ľavej nohy a vyžiadalo si jeho dočasnú práceneschopnosť na výkon štátnej služby od 20.8.2008 do 29.8.2008. Žalobcom bolo poškodenému príslušníkovi PZ W.. V. C. služobne zaradenému na Krajskom riaditeľstve PZ v Košiciach vyplatená náhrada za bolesť vo výške 401,65 Eur v zmysle právoplatného rozhodnutia KRPZ v Košiciach zo dňa 13.3.2009 Č.p.:KRP-67-1/VO-PS-2009/Do a taktiež mu bol vyplatený služobný plat v nemoci vo výške 294,90 Eur. Z rozsudku Okresného súdu Košice I sp.zn. 5T/4/2009 zo dňa 9.3.2009 v spojení s uznesením Krajského súdu v Košiciach sp.zn. 7To/43/2010 zo dňa 20.5.2010 vyplynulo, že žalovaný bol oslobodený spod obžaloby prokurátora - zločin útoku na verejného činiteľa podľa § 323 ods. 1 písm. a), ods. 2 písm. c) Trestného zákona z dôvodu, že nebola naplnená objektívna stránka skutkovej podstaty zločinu. K tomuto rozsudku súd prvej inštancie poukázal na to, že v zmysle konštantnej judikatúry SR nie je v občianskom súdnom konaní viazaný oslobodzujúcim trestným rozsudkom, teda rozhodnutím o tom, že napríklad trestný čin spáchaný nebol. Preto považoval za potrebné v urobiť si v prejednávanom prípade úsudok o zavinení žalovaného, t.j. vyriešiť si otázku, či žalovaný svojím protiprávnym konaním spôsobil ( zavinil ) protiprávnym konaním poškodenie zdravia príslušníka PZ. Poukázal na definíciu trestného činu v trestnom zákone s tým, že je potrebné, aby boli naplnené všetky znaky skutkovej podstaty trestného činu, aby bolo možné konštatovať, že bol spáchaný konkrétny trestný čin. V nadväznosti na uvedené súd prvej inštancie konštatoval, že žalovaného protiprávne konanie ( pri incidente, ktorý sa mal stať 20.8.2008) nebolo pojmovo zahrnuté pod zločin útoku na verejného činiteľa, nakoľko nebola naplnená objektívna stránka trestného činu. Objektívna stránka trestného činu je charakterizovaná spôsobom spáchania trestného činu aj jeho následkami. Objektívna stránka zahrňuje predovšetkým tzv. obligatórne znaky objektívnej stránky, ktorými sú: konanie, následok a príčinný vzťah medzi konaním a následkom ( oproti čomu subjektívna stránka zahŕňa znaky týkajúce sa psychiky páchateľa, kde najvýznamnejším z nich je zavinenie vo forme úmyslu alebo nedbanlivosti). V prejednávanom prípade podľa súdu prvej inštancie z vykonaného dokazovania vyplynulo, že dňa 20.8.2008 v byte č. 27 na ulici Aténskej 17 v Košiciach bol žalovaný ústne upozorňovaný príslušníkmi PZ - W.. C. a N.. X.Š., aby upustil od svojho protiprávneho konania, výzva zakročujúcich policajtov, ktorý na zákrok boli vyslaní stálou službou Obvodného oddelenia PZ Košice - Ťahanovce, vyšla nazmar a zároveň žalovaný služobne zakročujúcemu policajtovi - W.. C. spôsobil zranenie chrbta ľavej nohy, ktoré bolo diagnostikované ako pohmoždenie chrbta ľavej nohy, ktoré si vyžiadalo jeho dočasnú neschopnosť na výkon štátnej služby od 20.8.2008 do 29.8.2008. Uvedené podľa prvoinštančného súdu vyplynulo zo svedeckých výpovedí policajtov V. C. a W. X.. Súd ďalej dôvodil, že v neprospech tvrdení žalovaného (že zranenie nespôsobil, príp. že konal v nutnej obrane) svedčí aj to, že poškodený W.. V. C. hneď po zákroku odišiel na ošetrenie a následne bol aj dočasne neschopný na výkon štátnej služby. Žalovaný svoje tvrdenia žiadnymi hodnovernými dôkazmi nepreukázal. K tvrdeniu žalovaného, že prípadne mal konať v obrane, súd prvej inštancie vyjadril názor, že v danom prípade nejde o nutnú obranu dôvodiac, že podstatou nutnej obrany je odvracanie nebezpečenstva, ktoré vzniká útokom smerujúcim proti záujmu chránenému trestným zákonom a to činom, ktorý by inak bol trestným činom, namiereným proti útočníkovi. Pretože obranca odvracajúci útok chráni tieto isté záujmy, ktoré chráni sám trestný zákon, nejedná proti účelu trestného zákona, ale naopak v zhode s ním. Stav nutnej obrany je dôvodom vylučujúcim nedovolenosť (protiprávnosť) činu i jeho nebezpečenstva pre spoločnosť, takže čin, ktorý je prevedený v nutnej obrane nie je trestným činom a nemôže byť postihnutý trestom ani inou sankciou. Z uvedeného teda vyplýva alebo možno uviesť, že nutná obrana je uplatnením právom proti bezpráviu, kedy svojpomoc nahradzuje nedostatok ochrany záujmov chránených trestným zákonom zo strany verejnej moci. V danom prípade však súd prvej inštancie dospel k názoru, že žalovaný nekonal v nutnej obrane, neodrážal útok, ktorý mu priamo hrozil alebo trval. Bolo povinnosťou žalovaného na výzvu príslušníkov PZ upustiť od protiprávneho konania, tento tak neučinil a preto bolo povinnosťou príslušníkov PZ vykonávajúcich služobný zákrok učiniť všetky kroky k tomu, aby zo strany žalovaného k protiprávnemu konaniu nedochádzalo. K otázke tvrdeného spoluzavinenia poškodeného súd poukázal na to, že žalovaný v tomto smere nenavrhol vykonať žiadne dokazovanie, poukazoval iba na oslobodzujúci rozsudok. Súd vychádzal z úvahy, že aby bolo možné hovoriť o spoluzavinení u poškodeného, musí poškodený previesť zavinený protiprávny úkon a musí existovať príčinná súvislosť medzi týmto úkonom a škodou, ktorú spôsobil škodca. Zavinenie poškodeného môže byť tak úmyselné alebo nedbanlivostné, lebo v obidvoch prípadoch môže byť príčinou priameho spôsobenia škody alebo zväčšenia jeho rozsahu. Od zavinenia poškodeného je však potrebné odlišovať objektívne okolnosti, ktoré spôsobili škodu výlučne alebo majú na jej vzniku podiel a to jednak z ich príčin. Pri úvahe, akú účasť škody má niesť poškodený z dôvodu svojej spoluviny na jej vzniku má súd prihliadať nielen k občianskej povinnosti predchádzať škodám, ale aj k spoločenskému požiadavku dôrazného postihu porušovania pravidiel, noriem občanmi. Aj keď sa v prejednávanom prípade zo začiatku javilo poukazujúc na oslobodzujúci rozsudok, že poškodený príslušník PZ má niesť určitú časť spoluviny, spoluzavinenia na svojom zranení, súd vzhľadom na vyššie uvedené ( keďže poškodený príslušník PZ si plnil svoje služobné povinnosti a postupoval aj v súlade s § 415 OZ, neprevádzal žiaden zavinený protiprávny úkon) , uzavrel,že tu nemožno hovoriť o spoluzavinení. Naopak žalovaný porušil právnu povinnosť spočívajúcu v neuposlúchnutí výzvy zakročujúcich policajtov - príslušníkov PZ a v dôsledku tohto protiprávneho konania spôsobil škodu na zdraví príslušníka PZ. Medzi porušením právnej povinnosti a existenciou škody je aj príčinná súvislosť. Napokon prvoinštančný súd poukázal na to, že žalobca sa svoj nárok odvodzuje od § 114 ods. 5 zákona č. 328/2002 Z.z. , pričom ide o regresný nárok, ktorý i keď nie je nárokom na náhradu škody na zdraví poškodeného podľa Občianskeho zákonníka, je svojím charakterom samostatným nárokom na náhradu škody a má povahu špeciálneho ustanovenia vo vzťahu ku ustanoveniam Občianskeho zákonníka o náhrade škody. Pomer špeciality tohto ustanovenia vo vzťahu k Občianskemu zákonníku znamená, že právny vzťah, ktorého sa uvedené ustanovenie týka, sa v otázkach, ktoré nie sú ním upravené, riadi ustanoveniami Občianskeho zákonníka o náhrade škody. Základnými predpokladmi vzniku zodpovednosti za škody sú: a) porušenie právnej povinnosti, b) existencia škody, c) príčinná súvislosť medzi porušením právnej povinnosti a škodou, d) zavinenie. Pokiaľ ide o porušenie právnej povinnosti ako predpokladu vzniku zodpovednosti za škodu, porušenie právnej povinnosti spočíva v existencii takého úkonu, ktorý je v rozpore s objektívnym právom, t.j. ak v súvislosti s ním došlo k porušeniu právnej povinnosti, ktorá vyplýva zo všeobecne záväzných právnych predpisov a iných noriem, ktoré mal škodca zachovávať, zo zmlúv alebo iných právnych úkonov, prípadne i z porušenia ustanovenia § 415 Občianskeho zákonníka. K porušeniu právnej povinnosti môže dôjsť buď protiprávnym konaním alebo opomenutím toho, čo malo byť v súlade s právom vykonané. V nadväznosti na uvedené súd prvej inštancie citoval § 420 ods. 1 Občianskeho zákonníka vyjadrujúci zásadu, že každý t. j. tak fyzická, ako právnická osoba, zodpovedá za škodu, ktorú spôsobil porušením právnej povinnosti. Zdôraznil , že § 420 v ods. 3 je zakotvená prezumpcia zavinenia toho, kto za škodu zodpovedá, preto ak sa preukáže, že škodca spôsobil niekomu škodu porušením právnej povinnosti, dôkazné bremeno postihuje poškodeného, zo zákona sa predpokladá, že škodca škodu zavinil. Existenciu zavinenia škodcu poškodený nemusí dokazovať. Prezumpcia zavinenia je teda výhodou pre poškodeného. Podľa ods. 3 sa zodpovednosti zbaví ten, kto preukáže, že škodu nezavinil; prezumpcia zavinenia je teda vyvrátiteľnou domnienkou. Dôkazné bremeno však v tomto prípade postihuje škodcu. Pokiaľ niektorú zo skutočností, ktoré prichádzajú do úvahy ako príčiny vzniku škody, bez ktorých by škodlivý následok nebol nastal, je potrebné posúdiť z toho hľadiska, či išlo o konanie alebo opomenutie protiprávne, potom dôkaznú povinnosť ohľadne protiprávneho úkonu ako aj príčinnej súvislosti má poškodený žalobca. V danom prípade z vykonaného dokazovania vyplynulo, že žalovaný neuposlúchol výzvu zakročujúcich príslušníkov policajného zboru v rámci služobného zákroku v byte č. 27 v Košiciach na ulici P. č. XX dňa 20.8.2008 a pri jeho spacifikovávaní zo strany zakročujúcich policajtov ( použitie pút ako donucovacieho prostriedku ) došlo z jeho strany kopancami alebo jedným z kopancov k zatlačeniu opätkom topánky obutej na jeho pravej nohe do oblasti členka ľavej nohy W.. V. C., ktorý v dôsledku toho utrpel zranenie chrbta ľavej nohy - pohmoždenie chrbta ľavej nohy, čo si vyžiadalo jeho dočasnú neschopnosť na výkon štátnej služby od 20.8.2008 do 29.8.2008. Za služobný úraz bolo poškodenému policajtovi žalobcom vyplatená žalovaná suma pozostávajúca z náhrady za bolesť vo výške 401,65 Eur a z výplaty služobného platu počas práceneschopnosti vo výške 294,90 Eur, ktorá skutočnosť vyplýva z listinných dôkazov predložených žalobcom. Zhrnúc vykonané dokazovanie súd žalobu žalobcu považoval v celom rozsahu za dôvodnú a rozhodol tak, ako je uvedené vo výrokovej časti tohto rozsudku. V súlade s ust. § 517 ods. 1,2 OZ spolu s § 3 ods. 1 nariadenia vlády č. 87/1995 Z.z. v znení do 31.1.2013 súd zároveň zaviazal žalovaného aj k povinnosti zaplatiť žalobcovi príslušenstvo - úroky z omeškania vo výške tak, ako to žiadal žalobca majúc za to, že žalovaný bol žalobcom vyzvaný na dobrovoľnú úhradu regresného nároku listom zo dňa 10.8.2009 a ktorý list žalovaný prevzal dňa 19.8.2009. Žalobca týmto listom vyzval žalovaného na úhradu dlžnej sumy v lehote do 15 dní odo dňa jeho doručenia a márnym uplynutím 15 dní sa žalovaný dostal so žalovanou sumou do omeškania, t.j. od 4.9.2009. K námietke nedostatku aktívne vecne legitimovaný žalobcu v danom spore poukazujúc na to, že keďže príslušníci PZ pri služobnom zákroku prekročili svoje právomoci v dôsledku čoho nemôžu požívať ochranu verejného činiteľa prvoinštančný súd uviedol, že vecná legitimácia vo vzťahu k účastníkom konania vyjadruje stav vyplývajúci z hmotného práva, ktorý v konečnom dôsledku vedie k úspechu alebo k neúspechu v konaní. Vecná legitimácia vyjadruje postavenie účastníka konania v hmotnoprávnom vzťahu. Toto postavenie môže byť dvojaké. Účastník konania, ktorý je nositeľom tvrdeného hmotného práva alebo oprávnenia ( ak je žalobcom ) má aktívnu vecnú legitimáciu. Účastník, ktorý je nositeľom hmotnoprávnej povinnosti ( záväzku ), má pasívnu vecnú legitimáciu. Vecná legitimácia sa na začiatku konania tvrdí. Ak sa ukáže, že žalobcovi patrí uplatňované právo alebo ochrana oprávneného záujmu, súd žalobe vyhovie. Žalobca má aktívnu vecnú legitimáciu. Súd však žalobe vyhovie len vtedy, ak žalobca žaluje osobu, ktorá je nositeľom hmotnoprávnej povinnosti. Ak sa to v konaní nedokáže, súd žalobu zamietne so záverom o nedostatku pasívnej vecnej legitimácie žalovaného. V prejednávanom prípade mal súd zato, že žalobca je aktívne legitimovaný, je nositeľom tvrdeného hmotného práva, jeho nárok vyplýva z § 114 ods. 5 zákona č. 328/2002 Z.z. V konaní bolo preukázané, že žalobca poškodenému príslušníkovi PZ, ktorý utrpel poškodenie zdravia pri služobnom zákroku, vyplatil náhradu za bolesť vo výške 401,65 Eur a služobný plat počas práceneschopnosti vo výške 294,90 Eur, teda spolu žalovanú sumu. O trovách konania rozhodol podľa § 142 ods. 1 a § 151 ods. 1,2 Občianskeho súdneho poriadku s poukazom na to, že v konaní bol v celom rozsahu úspešný žalobca, ktorý si náhradu trov konania návrhom neuplatnil, naopak náhradu trov konania si uplatnil žalovaný, ktorému pre jeho neúspešnosť súd trovy konania nepriznal. 2. Proti uvedenému rozsudku podal žalovaný v zákonom stanovenej lehote odvolanie v zmysle § 201 O.s.p., bez písomného odôvodnenia a bez konečných návrhov s tým, že písomné odôvodnenie spolu s konečnými návrhmi odvolania doručí súdu v čo najkratšom čase. Na základe uznesenia Okresného súdu Košice I č.k. 36C/187/2010-170 zo 14.6.2016 písomným podaním doručeným súdu 22.8.2016 žalovaný odstránil vady podania a doplnil odvolanie zo dňa 13.6.2016 vyjadriac názor, že napadnutý rozsudok je nezákonný, nevychádza ani z dostatočne zisteného stavu veci (nebolo jednoznačne preukázané, že žalovaný alebo jeho brat spôsobili nejaké zranenie V..C.), ani zo správneho právneho posúdenia veci, teda či žalovaný konal v rámci nutnej obrany, resp. v kombinácii s ust. § 418 ods. 1,2 OZ mal alebo nemal uposlúchnuť výzvu verejných činiteľov, ktorí sami páchali podľa žalovaného trestnú činnosť. Vyjadril názor, že policajti, ktorí zneužili svoje právomoci v zmysle zákona o policajnom zbore , stratili nielen trestnoprávnu ochranu, ale nemohli požívať ochranu ani ako obyčajní radoví občania, pričom zdôraznil, že on kládol aktívny odpor voči skupine policajtov, ktorí zneužívali svoju právomoc a chceli obmedziť žalovaného a jeho brata na osobnej slobode. Žalovaný má za to, že konanie, ktoré predchádzalo vydaniu rozsudku je postihnuté vadou v zmysle ust. § 365 ods. 1 písm. d/ CSP, teda inou vadou, ktorá spočíva v svojvoľnom spôsobe výkladu práva sudcu v uvedenom konaní, na ktorom základe je konanie postihnuté aj vadami v zmysle ust. § 365 ods. 1 písm. e/, písm. f/ a písm. h/ CSP, teda súd prvého stupňa neúplne zistil skutkový stav veci, pretože nevykonal navrhnuté dôkazy potrebné na zistenie rozhodujúcich skutočností tiež dospel na základe vykonaných dôkazov k nesprávnym skutkovým zisteniam a rozhodnutie súdu prvého stupňa vychádza z nesprávneho právneho posúdenia veci, z ktorých dôvodov navrhol, aby odvolací súd rozsudok súdu prvej inštancie zrušil a vec vrátil súdu prvej inštancie na ďalšie konanie a nové rozhodnutie alebo aby rozsudok zrušil a sám konanie zastavil. V odvolaní žalovaný citoval odôvodnenie rozsudku Okresného súdu Košice I sp.zn. 5T/4/2009 zo dňa 9.3.2009 a odôvodnenie rozhodnutia Krajského súdu v Košiciach sp.zn. 7T/43/2010 zo dňa 20.5.2010, obsah zápisníc a iných listín z trestného konania . Dôvodil , že policajná hliadka aktívne zasiahla do sporu medzi jeho bratom a pánom W. a účastnila sa tak na pokuse o svojpomocné vypratanie, resp. neurobila žiadne opatrenia smerujúce voči pánovi W., aby zabránil svojpomocnému vypratávaniu z jeho strany a neupozornil ho na neoprávnenosť takéhoto konania. Naopak ich konania a opatrenia smerovali proti osobám, ktoré mali byť z bytu vypratané, čo malo za následok priamy a násilný stred žalovaného a jeho brata s policajnou hliadkou, ktoré konanie policajtov bolo vyhodnotené ako konanie v rozpore s usmernením odboru poriadkovej polície Prezídia policajného zboru ( ktorým bol vydaný pokyn k činnosti príslušníkov PZ pri riešení problémov týkajúcich sa vypratávania bytov alebo domov novými vlastníkmi ) a prekročením právomoci príslušníkov policajného zboru . V zmysle uvedeného pokynu policajné hliadky nemali vstupovať do predmetného bytu a osoby, ktorými boli požiadané o pomoc mali poučiť, že tento spor je oprávnený riešiť jedine súd a po právoplatnosti rozhodnutia exekútor, preto úlohou policajtov bolo zúčastnené osoby vyzvať, aby sa dostavili na príslušný útvar policajného zboru a spísať o tomto úkone samostatný úradný záznam. Žalovaný nepovažoval za správne, že súd prvej inštancie vyhodnotil žalobu ako dôvodnú len na základe tej časti odôvodnenia trestného rozsudku , v ktorej sa uvádza, že žalovaný neuposlúchol výzvu zakročujúcich príslušníkov policajného zboru v rámci služobného zákroku v byte na P. XX v K. dňa 20.8.2008 a pri jeho spacifikovávaní zo strany zakročujúcich policajtov (použitie pút ako donucovacieho prostriedku) došlo z jeho strany kopancami alebo jedným z kopancov k zatlačeniu opätkom topánky obutej na jeho pravej nohe do oblasti členka ľavej nohy W.. V. C., ktorý v dôsledku tohto utrpel zranenie chrbta ľavej nohy - pohmoždenie chrbta ľavej nohy, čo si vyžiadalo jeho dočasnú neschopnosť na výkon štátnej služby. Za nesprávne považoval žalovaný to, že súd prvej inštancie nezohľadnil, že sa jednalo o asistenciu príslušníkov policajného zboru pri svojpomocnom vyprátavaní uvedeného bytu. Zároveň poukázal na rozhodnutia vzťahujúce sa na prerokovanie poškodenia zdravia v súvislosti so služobným úrazom alebo chorobou z povolania V.. C., s ktorými rovnako vyjadril nesúhlasné stanovisko a považoval ich za nezákonné rozhodnutia. Opakovane zdôraznil, že konal v nutnej obrane a zároveň vyjadril reálne pochybnosti aj o tom, či V.. C. mal vôbec nejaké zranenia, a keď aj mal, tak či toto zranenie mu nespôsobil niekto iný z jeho kolegov pri spacifikovávaní Q.. A. a W..A. alebo či mu nebolo spôsobené niekým alebo niečím mimo jeho služby. Namietol nevykonanie ním navrhnutých dôkazov. 3. K podanému odvolaniu sa žalobca vyjadril písomne tak, že sa v plnom rozsahu stotožňuje s rozsudkom prvoinštančného súdu a má za to, že súd vyčerpávajúcim spôsobom jasne a zrozumiteľne dal odpoveď na všetky právne a skutkovo relevantné otázky súvisiace s uplatnením nárokov a obranou proti takémuto uplatneniu. Rozsudok dáva odpoveď na všetky otázky nastolené stranami konania, ktoré majú pre vec podstatný význam a dostatočne objasňujú skutkový a právny základe rozhodnutia. Vzhľadom na uvedené žalobca navrhol, aby odvolací súd rozsudok súdu prvej inštancie zo dňa 11.4.2016 potvrdil. 4.Krajský súd v Košiciach na základe podaného odvolania vec podľa ust. § 385 ods. 1 CSP prejednal bez nariadenia odvolacieho pojednávania a preskúmal rozsudok súdu prvej inštancie v medziach odvolania, t.j. v rozsahu vyplývajúcom z § 380 ods. 1,2 CSP (vymedzenom odvolacími dôvodmi a námietkami žalovaného uvedenými v odvolaní) a § 379 CSP , spolu s konaním, ktoré mu predchádzalo a dospel k záveru, že odvolanie nie je dôvodné ,preto rozsudok vrátane výroku o trovách konania potvrdil podľa § 387 ods. 1 CSP, lebo z hľadísk uplatnených odvolacích dôvodov je vecne správny . 5.Rozsudok bol verejne vyhlásený na Krajskom súde v Košiciach, pričom miesto a čas verejného vyhlásenia rozsudku bolo zverejnené minimálne 5 dní na úradnej tabuli Krajského súdu v Košiciach (§ 219 ods. 1, 3 CSP). 6.Žalovaný podal odvolanie z dôvodu podľa ust. § 365 ods. 1 písm. d/,e/, f/, h/ CSP , pretože konanie má inú vadu, ktorá mohla mať za následok nesprávne rozhodnutie vo veci, tiež súd prvej inštancie nevykonal navrhnuté dôkazy potrebné na zistenie rozhodujúcich skutočností, zároveň súd prvej inštancie dospel na základe vykonaných dôkazov k nesprávnym skutkovým zisteniam a rozhodnutie súdu prvej inštancie vychádza z nesprávneho právneho posúdenia veci . 7.Odvolací dôvod podľa § 365 ods. 1 písm. d/ CSP dopadá na akékoľvek pochybenia v procesnom postupe súdu, ktoré nie je subsumovateľné pod ostatné odvolacie dôvody, t.j. vadami konania podľa § 365 ods. 1 písm. d/ CSP sú iné vady, ktoré mohli mať vplyv na výrok rozhodnutia ,s výnimkou tých, ktoré sú uvedené v § 365 ods. 1 písm. a/, b/, c/ CSP . 8.Odvolací dôvod podľa § 365 ods1 písm e) CSP je v súdnej praxi daný vtedy, ak súd prvej inštancie neúplne zistil skutkový stav veci, pretože nevykonal navrhnutý dôkaz potrebný na zistenie rozhodujúcich skutočností, k čomu je potrebné uviesť, že súd nie je povinný vykonať všetky navrhnuté dôkazy účastníkmi konania, najmä súd nevykoná dôkazy na preukázanie skutočností, ktoré z hľadiska hmotného práva nie sú významné a nevykoná ani dôkazy nadbytočné, t.j. ku skutkovým okolnostiam, ktoré boli už preukázané iným spôsobom alebo založené na zhodnom tvrdení účastníkov. Neúplné zistenie skutkového stavu je odvolacím dôvodom len za predpokladu, že príčinou neúplných skutkových zistení bola okolnosť, že súd prvého stupňa nevykonal účastníkom navrhnutý dôkaz spôsobilý preukázať právne významnú skutočnosť. Iba samotná okolnosť, že nevykonal dôkazy účastníkmi navrhnuté, nemôže byť v spore spôsobilým odvolacím dôvodom . Zároveň musí ísť len o skutočnosti a dôkazy uplatnené už v konaní pred súdom prvej inštancie. 9.Odvolací dôvod podľa ust.§ 365 ods1 písm f) CSP je daný v prípade nesprávneho postupu súdu prvej inštancie pri hodnotení výsledkov vykonaného dokazovania, teda v prípade, ak súd vzal do úvahy skutočnosti, ktoré z dôkazov nevyplynuli alebo neboli účastníkmi prednesené, prípadne nevyšli počas konania nijak inak najavo. Môže sa jednať aj o prípad, keď súd neprihliadol na skutočnosti, ktoré boli preukázané alebo vyšli počas konania najavo inak. O nesprávne skutkové zistenie môže ísť aj v prípade, ak dôjde k logickému rozporu v hodnotení dôkazov, t.j. skutočnosti, ktoré vyplynuli z prednesov účastníkov alebo vyšli v konaní najavo inak súd vyhodnotil tak, že to vyvolávalo logický rozpor. Skutkové zistenia nezodpovedajú vykonaným dôkazom, ak výsledok hodnotenia dôkazov nie je v súlade s ust.§ 191 ods. 1,2 CSP alebo ak výsledok hodnotenia dôkazov nezodpovedá tomu, čo malo byť zistené spôsobom vyplývajúcim zust. § 192,193 a 205 CSP, pričom sa jedná o také skutkové zistenia, na základe ktorých súd prvej inštancie vec posúdil po právnej stránke. 10.K odvolaciemu dôvodu podľa ust. § 365 ods. 1 písm. h/ CSP odvolací súd uvádza, že právnym posúdením je činnosť súdu, pri ktorej aplikuje konkrétnu právnu normu na zistený skutkový stav, t. zn. vyvodzuje zo skutkového zistenia aké práva a povinnosti majú strany sporu podľa príslušného právneho predpisu. Nesprávnym právnym posúdením veci je omyl súdu pri aplikácii práva na zistený skutkový stav (skutkové zistenie), pričom o mylnú aplikácii právnych predpisov ide, ak použil iný právny predpis, než ktorý mal správne použiť alebo aplikoval správny predpis, ale nesprávne ho vyložil, príp. ho na daný skutkový stav inak nesprávne aplikoval. 11.Odvolací súd v tomto konkrétnom prípade dospel k záveru, že odvolací dôvod podľa ust. § 365 ods. 1 písm. d/ CSP a rovnako ani odvolacie dôvody podľa ust. § 365 ods. 1 písm. a/,b/c/ CSP( na ktoré odvolací súd vždy prihliada aj keď neboli v odvolaní uplatnené) nie sú dané , pretože odvolací súd pri preskúmaní rozhodnutia súdu a konania, ktoré rozhodnutiu predchádzalo nezistil žiadne vady týkajúce sa procesných podmienok uvedené v týchto ustanoveniach ( t.j. ani procesné vady , v dôsledku ktorých by došlo k porušeniu práva na spravodlivý proces ani iné vady konania , ani iné vady ktoré by mohli mať za následok nesprávne rozhodnutie vo veci). 12.Odvolací dôvod podľa ustanovenia 365 ods. 1 písm. e/ CSP podľa názoru odvolacieho súdu nebol naplnený ,pretože nedošlo počas konania pred súdom prvej inštancie k nevykonaniu takých účastníkom navrhnutých dôkazov, ktoré by boli spôsobilé preukázať právne významnú skutočnosť . Odvolací súd zdôrazňuje, že samotná okolnosť, že súd prvej inštancie nevykonal dôkaz navrhnutý účastníkom nemôže byť v sporovom konaní spôsobilým odvolacím dôvodom, nakoľko súd nie je povinný vykonať všetky navrhnuté dôkazy účastníkmi konania. Aj keď súd prvej inštancie nevykonal žalovaným navrhované dôkazy, je nutné konštatovať, že súd vykonal všetky dôkazy potrebné na preukázanie skutočnosti, ktoré z hľadiska hmotného práva boli významné, teda nevykonal iba tie dôkazy, ktoré z tohto hľadiska významné neboli, resp. boli nadbytočné. 13.Rovnako nebol naplnený ani odvolací dôvod podľa ust. § 365 ods. 1 písm. f/ CSP, keďže súd prvej inštancie vykonal vo veci dokazovanie v potrebnom rozsahu a náležite zistil skutkový stav, vykonané dôkazy hodnotil podľa ust. § 191 ods 1,2 CSP, t.j. každý dôkaz hodnotil jednotlivo a všetky dôkazy v ich vzájomných súvislostiach, pričom prihliadol starostlivo na všetko, čo vyšlo počas konania najavo, v hodnotení jednotlivých dôkazov nebol zistený žiaden logický rozpor. Odvolací súd po preskúmaní napadnutého rozsudku z hľadiska skutkových záverov nezistil, že by skutkové zistenia súdu prvej inštancie nezodpovedali vykonaným dôkazom, alebo že by súd vzal do úvahy skutočnosti, ktoré z vykonaných dôkazov nevyplynuli alebo v konaní nevyšli najavo. 14.Súd prvej inštancie v danom prípade skutkové zistenia podradil pod správne hmotnoprávne predpisy a vyvodil z nich správne právne závery o právach a povinnostiach účastníkov konania, preto nebol naplnený ani odvolací dôvod podľa ust. § 365 ods. 1 písm. h/ CSP 15.Podrobné a zákonu zodpovedajúce sú aj dôvody napadnutého rozsudku v ktorých sa súd prvej inštancie dostatočným spôsobom vysporiadal so všetkými skutkovými okolnosťami potrebnými pre rozhodnutie o uplatnenom nároku, vrátane všetkých tvrdení a námietok účastníkov konania (teda aj námietok žalovaného, na ktoré žalovaný opakovane poukazoval aj v odvolaní). 16.Podľa ust. § 387 ods. 2 CSP ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, príp. doplniť na zdôraznenie správnosti napadnutého rozhodnutia ďalšie dôvody. 17.Odvolací súd sa stotožňuje so správnymi skutkovými a právnymi závermi súdu prvej inštancie a s odôvodnením napadnutého rozsudku, na ktoré v celom rozsahu poukazuje a na zdôraznenie správnosti dopĺňa nasledovné: 18. Podľa § 114 ods. 5 zákona č. 328/2002 o sociálnom zabezpečení policajtov a vojakov v znení neskorších predpisov služobný úrad, služobný orgán, útvar sociálneho zabezpečenia ministerstva, vojenský úrad sociálneho zabezpečenia má právo voči tretím osobám na náhradu škody, ktorá mu vznikla výplatou dávok sociálneho zabezpečenia, náhrady služobného platu alebo služobného príjmu počas dočasnej neschopnosti na výkon služby v dôsledku ich zavineného protiprávneho konania alebo v dôsledku potvrdenia nesprávnych údajov rozhodujúcich na vznik nároku na dávku sociálneho zabezpečenia, nároku na jeho výplatu alebo jej sumu. 19. V zmysle citovaného ustanovenia § 114 ods. 5 zákona o sociálnom zabezpečení policajtov má žalobca, ktorý vyplatil poškodenému W.W.. V. C. finančnú náhradu za služobný úraz, ktorý utrpel pri služobnom zákroku, právo na vymáhanie vyplatenej sumy od osoby, ktorá zavinila tento úraz. V danom prípade to bol nepochybne žalovaný, ktorý sa správal pri služobnom zákroku agresívne a museli byť voči nemu použité donucovanie prostriedky, pričom skutočnosť, že poškodený utrpel zranenia práve pri vykonávaní služobných povinností sú osvedčené listinnými dôkazmi - úradnými záznamami a rozhodnutiami, ako aj svedeckými výpoveďami. Nie je možné prisvedčiť obrane odvolateľa o nesprávnosti rozhodnutí o priznaní finančnej náhrady poškodenému, ktoré boli vydané v zmysle zákona o správnom konaní vychádzajúc z lekárskeho posudku o bolestnom a o sťažení spoločenského uplatnenia, pričom rozhodnutie Krajského riaditeľstva PZ v Košiciach bolo podrobené prieskumu Ministerstvom vnútra SR, ako aj Najvyšším súdom SR. Jedná sa teda o správne rozhodnutia ( rozhodnutia vydané v správnom konaní), ktoré súd v konaní o náhradu škody nie je oprávnený po obsahovej stránke preskúmavať (v takomto konaní je oprávnený skúmať iba, či rozhodnutie bolo vydané správnym orgánom na to oprávneným a či obsahuje po formálnej stránke všetky podstatné náležitosti). Toto rozhodnutie nepodlieha preskúmavacej činnosti súdu v občianskom súdnom konaní a v tomto konaní súd iba z neho vychádza. 20.Súd prvej inštancie vychádzal zo správnej úvahy, že žalobca sa svojho nároku domáha v zmysle ust. § 114 ods. 5 zákona č. 328/2002, ktorý upravuje jeho regresný nárok s tým, že sa nejedná o nárok na náhradu škody na zdraví poškodeného podľa Občianskeho zákonníka, ale svojím charakterom sa jedná o samostatný nárok na náhradu škody a má povahu špeciálneho ustanovenia vo vzťahu k ustanoveniam Obč.zákonníka o náhrade škody. Na základe uvedeného postupoval správne, pokiaľ vychádzal z úvahy, že právny vzťah, ktorého sa uvedené ustanovenie týka sa v otázkach, ktoré nie sú ním upravené riadi ustanoveniami Obč.zákonníka o náhrade škody, z ktorých súd prvej inštancie vychádzal. Súd prvej inštancie sa správne vysporiadal aj s námietkou aktívnej vecnej legitimácie. 21. Odvolací súd má za to, že súd prvej inštancie rovnako správne vychádzal z úvahy, že je v občianskom súdnom konaní viazaný iba výrokom oslobodzujúceho trestného rozsudku, teda rozhodnutím o tom, že nebol spáchaný trestný čin, čo však neznamená, že nedošlo k protiprávnemu konaniu žalovaného. Odvolací súd zdôrazňuje, že škoda môže byť spôsobená nielen konaním, ktoré napĺňa všetky znaky skutkovej podstaty niektorého trestného činu, ale môže byť spôsobená aj iným protiprávnym konaním, ktoré tieto znaky nenapĺňa. Preto súd prvej inštancie správne vyhodnotil , že jeho úlohou bolo zistiť, či žalovaný spôsobil protiprávnym konaním ( bez ohľadu na to, že toto jeho konanie nenaplnilo znaky trestného činu) poškodenie zdravia príslušníka policajného zboru , v dôsledku ktorého bola poškodenému vyplatená zo strany žalobcu finančná náhrada. Na základe vykonaného dokazovania súd v danom prípade správne uzavrel, že bolo preukázané, že konaním žalovaného došlo k poškodeniu zdravia policajta Martina Turanského a správne sa vyporiadal aj s námietkami žalovaného, keď uzavrel, že v danom prípade žalovaný v nutnej obrane nekonal, neodrážal útok, ktorý mu priamo hrozil alebo trval, pretože bolo povinnosťou žalovaného na výzvu príslušníkov policajného zboru upustiť od protiprávneho konania, avšak on tak neučinil, a preto bolo povinnosťou príslušníkov policajného zboru vykonávajúcich služobný zákrok uskutočniť všetky kroky k tomu, aby zo strany žalovaného k protiprávnemu konaniu nedochádzalo. Súd prvej inštancie sa dostatočne vysporiadal aj s námietkou žalovaného vo vzťahu k prípadnému spoluzavineniu, keď konštatoval, že poškodený príslušník policajného zboru si plnil svoje služobné povinnosti a postupoval aj v súlade s § 415 OZ, neprevádzal žiaden zavinený protiprávny úkon a preto tu nemožno hovoriť o spoluzavinení. 22. Napadnutý rozsudok súdu prvej inštancie preto odvolací súd považuje za vecne správny, majúc za to, že súd prvej inštancie vykonal náležité dokazovanie potrebné na zistenie rozhodujúcich skutočností dôležitých pre posúdenie žalobného návrhu a priznanie náhrady škody žalobcovi. Zhodnotením výsledkov vykonaného dokazovania dospel súd prvej inštancie k správnym skutkovým záverom a na ich základe vyvodil aj správne právne závery o tom, že žalovaný zavinil škodu, ktorá žalobcovi vznikla vyplatením finančnej náhrady poškodenému W.. V. C., na vec aplikoval zodpovedajúce zákonné ustanovenia, ktoré aj správne vyložil a jasne vysvetlil dôvody, ktoré ho viedli k rozhodnutiu, pričom sa vysporiadal s rozhodujúcimi skutočnosťami podstatnými pre právne posúdenie veci, ako aj so všetkými relevantnými argumentmi sporových strán. Odvolací súd sa stotožňuje so záverom súdu prvej inštancie, ktorý považoval žalobu v celom rozsahu za dôvodnú a zároveň rozhodol správne aj o uplatnenom príslušenstve - úrokov z omeškania po márnom uplynutí 15-dňovej lehoty stanovenej vo výzve, ktorú si žalovaný prevzal dňa 19.8.2009, preto sa do omeškania so žalovanou sumou dostal od 4.9.2009. 23.Zo všetkých vyššie uvedených dôvodov odvolací súd rozsudok súdu prvej inštancie ako vecne správny potvrdil, vrátane výroku o trovách konania. 24. O trovách odvolacieho konania bolo rozhodnuté podľa ust. § 255 ods. 1 CSP v spojení s § 262 ods. 1,2 CSP a § 396 ods. 1 CSP. Žalovaný v odvolacom konaní nebol úspešný, preto mu nevznikol nárok na náhradu trov odvolacieho konania a úspešnému žalobcovi preukázateľne žiadne trovy odvolacieho konania nevznikli. 25. Toto rozhodnutie prijal senát Krajského súdu v Košiciach pomerov hlasov 3:0 (§ 393 ods. 2 CSP). Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1,2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie môže podať intervenient, ak spolu so stranou, na ktorej vystupoval, tvoril nerozlučné spoločenstvo podľa § 77 (§ 425 CSP). Prokurátor môže podať dovolanie, ak sa konanie začalo jeho žalobou alebo ak do konania vstúpil (§ 426 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1,2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2017:7110209651.2 (dáta aktuálne k 13. 11. 2026). Záväzné je znenie zverejnené súdom.




